  Виталий Пронин Шаерысьтымы Крезьгурчиослэн огазеяськонзы кылдэм дырысен 40 ар тырме.Кыӵе мылкыдын пумитало крезьгурчиосмы та лыдпусэз? Шӧдозы-а сое шаерамы улӥсьёс? Та юанъёслы валэктэ огазеяськонлэн правлениезлэн ёзчиез, крезьгур эскерись но гожъясь Марина Ходырева.- Марина Германовна, кызьы малпаськоды, 40 ар - со бадӟым лыдпус-а?- Огласянь, зэмзэ но, бадӟым ик ӧвӧл кадь. Но мукет ласянь, крезьгурчиослэн огазеяськонзы та дыр куспын туж трос лэсьтыны вуттӥз. Кылдӥз 1973-тӥ арын, нырысь ик кема аръёс ӵоже соин кивалтӥз Г. Корепанов-Камский, собере серметэз ог дасо ар пала возиз Н. Шабалин, 1999-тӥ арысен - А. Корепанов. Ваньзы ик зэмос профессионалъёс: усто крезьгурчиос, быгатӥсь кивалтӥсьёс.Крезьгурчиослэн огазеяськонъёссы али котькуд улосын ик вань ни, кытын ке отчы 5 мурт гинэ пыремын, кытын ке - 90. Асьмелэн - 12 кузя, пӧлысьтызы 8-эз - крезьгурчиос, кылемез - крезьгурез эскерисьёс. Май толэзе гинэ радъёсмы йылӥзы, кык муртэ эшшо кутӥмы на. Со - скрипкаен шудӥсь, республикаысьтымы культурая колледжысь визьнодась Илья Петухов но Глазов пединститутысь крезьгуръя дышетӥсь Татьяна Лекомцева.Арлы быдэ ортче Волга но Урал котырысь крезьгурчиослэн фестивальзы. Быдэс Россиын сыӵеез ӧвӧл.Композиторъёсмы понна со туж бадӟым пыкъет луэ, выль ужъёс борды басьтӥськыны кужым, мылкыд сётэ. Кылем арын таӵе фестиваль радъяськиз вал чувашъёс дорын, асьме республикаысь отчы пыриськизы крезьгурчиос Юрий Толкач но Александр Корепанов. Туэ фестиваль чакламын декабрь толэзе, шаерысьтымы отчы дасяськисьёс вань ни. Таӵе ужрадъёсын чузъяськыны кулэ ӵыжак- выль произведениос, мар дасямын ар ӵоже - сое возьматоно. Соин ик татын умой адӟиське, кызьы уло туннэ крезьгурчиосмы, маин соос шокало.- Иське, шаерысьтымы крезьгурчиосмы маин шокало?- Тросэз пыкъяське коньдон ӧвӧл вылэ. Концертъёс ортчытъяны залъёс кулэ. Но, номыр шоры учкытэк, крезьгур чузъяське. Асьмелэн вань симфонической оркестрмы, академической хоровой капелламы - республикамылэн палэназ но соос тодмо луэмын ни. Нимаз крезьгурчиосмы но уг ӝожтӥсько, гожъясько. Студентъёслэн но соослэсь бере кылемзы уг поты! Озьы шаерысьтымы композиторъёсмы опера, симфония но гожто, кырӟанъёс но кылдыто. Соос котьку утьыса возё удмурт калык крезьгур искусстволэсь шӧмзэ, концертъёс но дасяло, дискъёс, книгаос но потто.Огазеяськонлэн юбилеезлы сӥзьыса, таяз арня вискын кун филармониын тунсыко концерт ортчиз. Чузъяськизы Россиысь но Удмуртиысь крезьгурчиослэн гуръёссы. Аспӧртэмлыко ӵошатскон выллем со луиз. Асьме композиторъёс, мукет улосъёсысь вуэмъёсын ӵошатыса, лябесьгес шуыны нокызьы уг луы. Удмуртиысь крезьгур искусстволы сӥзем курс чакламын республикаысьтымы крезьгуръя колледжын. Сомында произведениосты кылзћ-лыдӟи ни! Паймисько но шумпотӥсько: Удмуртиысь композиторъёс туж кужмоесь.- Нош валало-а, шӧдо-а тае шаерамы улӥсьёс?- Берло дыре йӧ интыысьтыз вырӟе, шуысал. Искусствоосъя школаын дышетскись нылпиос мыло-кыдо ветло пӧртэм концертъёсы. Ма, огшоры школаосын трос сыӵе дышетӥсьёс, кудъёсыз валало-шӧдо улэп крезьгурлэсь чеберзэ, кужымзэ. Таос но сьӧразы кыско пиналъёсты, крезьгуръя пӧртэм ужрадъёстӥ нулло.Соглаш, мар бордын ужаны вань. Угось туннэ тросэз крезьгурез кылэ телевизор, компьютер, телефон пыр гинэ. Но улэп гурез таин уд вошты! Калыкмы тросгес мед кылзысалыз классикаез, академической гуръёсты. Огпол, кык пол таӵе концертъёсы ветлэмъёс, оскисько, куинетӥзэ-ньылетӥзэ но лыктозы. Угось та гуръёс сюлэме, лулэ пыраклы туж мур пыӵало. Соин ик шаерысьтымы Крезьгурчиослэн огазеяськонзы берло дыре уката тросгес концертъёс, фестивальёс ортчытъяны, отчы уногес калыкез кыскыны турттэ.- Озьыен, юбилейлы сӥзем ужрадъёсты но калык адӟыны быгатоз?- Ар кутсконысен ик соосты радъялляны ќдъямы ни. Тросэз ужрадъёс ортчо «Удмуртиысь композиторъёс - нылпиослы» ӧтён улсын. Озьы шаерысьтымы крезьгурчиос, тулысысен кутскыса ни, пӧртэм школаосын тунсыко пумиськонъёсы пырисько.Мӧйыос вуылыны быгатозы концертъёсы. Кылсярысь, декабрьлэн кутсконаз филармониын шудоз Удмуртиысь симфонической оркестр, кудӥныз быгатыса кивалтэ Николай Роготнев. Нош ноябрь шорын шаерамы вуозы Россиысь крезьгурез эскерисьёс, ортчоз конференция. Возьмаськом пӧртэм городъёсысь куноосты. Лыктоз, кылсярысь, Астрахань консерваториысь искусствоосъя доктор Маргарита Хрущёва, со кемалась ужа ни удмурт фольклорез эскерон бордын. Пусйыны кулэ, конференция сӥземын луоз шаерысьтымы тодмо историклы, крезьгурез эскерисьлы Ада Голубковалы 85 арес тырмонлы. Со али но тэк пукыны уг чида, туж трос гожъяське.- Нош кытын сомында куноосты пумиталоды, Крезьгурчиослэн огазеяськонзылэн али аслаз интыез но ӧвӧл бере?- Оскиськом, соку ик корка пырон но ортчоз шуыса. Огазеяськонлэн азьлоез юртэз туж ӟеч интыын вал - городлэн шораз ик, Ленин урамысь вашкала юртын. Но берло дыре тылпу кысӥсьёслэн трос косонъёссы люкаськизы. Али со тупатъян ужъёслы пытсамын. Но огазеяськонлы отчы инты уз сюры ни, дыр. Кытын вылез луоз - шуг вераны на. Но та ужпум матысь дыре сэрттӥськыны кулэ.- Марина Германовна, шаерамы ӧжыт ӧвӧл самодеятельной композиторъёс. Крезьгурчиослэн огазеяськоназы шедьыны соослэн кыӵе луонлыкъёссы?- Пичи кырӟанъёс кылдытыса, огазеяськонэ пырыны шуггес ик луоз. Со понна бадӟымгес произведениос гожтоно. Зэмос крезьгурчи луон понна туж трос дышетсконо. Кылсярысь, мон 7 ар тодон-валай люкай искусствоосъя школаын, 4 арзэ - крезьгуръя колледжын, 6 ар люкаськиз на консерваториын. Нош отӥяз пырыны луэ на аспирантурае...Туж пусйымон, шаерамы сомында самодеятельной композиторъёс шуыса. Соос но чебересь кырӟанъёс пӧрмытъяло, паймымон концертъёс ортчытъяло. Пӧлазы ӧжыт ӧвӧл ке но нотаосты тодӥсьтэмъёсыз но. Дорам куд-огез вазиськылэ: гур, пе, кылдытӥ, нош гожтэме уг луы. Озьы со гурласа сётэ, нош мон кылзћсько но нота суредасько - кырӟан пӧрме.Огазеяськонэн Герман Корепанов-Камский кивалтыку ай, самодеятельной композиторъёс понна нимысьтыз семинаръёс радъяськылӥзы. Отын нотаослы но, гурлы кылъёс но бырйыны дышетылӥзы. Малпасько, со туж ӟеч сям вал, выльысь улӟытыса, чик урод ӧй луысал.- Россия дасяське дано юбилейлы, Пётр Чайковский вордскем дырысен 175 ар тырмонлы. Удмуртиысь крезьгурчиос мар солэсь возьмало?- Туж потэ, шаерамы котькуд улӥсь та дано нимез мед тодоз, соин мед данъяськоз шуыса. Аспал адямимы ук со! Юбилеен валче сӥзё кадь коньдон но. Туж умой луысал, крезьгурчиосмылэн произведениосынызы дискъёсты, соослы сӥзем книгаосты огшоры вуз карон интыосы но поттысалзы ке. Озьы ик котькытын мед чузъяськоз Чайковскийлэн но мукет крезьгурчиослэн но гуръёссы, котькытын мед луозы крезьгур искусстволы сӥзем плакатъёс, ӧтёнъёс...Элина Кумачёва Туспуктэм: udmfoto.ru Александр Горбунов Теги: искусство крезьгурчи  